Uredba Komisije (ES) št. 804/94

z dne 11. aprila 1994

o podrobnejših pravilih za uporabo Uredbe Sveta (EGS) št. 2158/92 v zvezi z informacijskimi sistemi za gozdne požare

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2158/92 z dne 23. julija 1992 o varstvu gozdov Skupnosti pred požari [1], in zlasti člena 5(3) Uredbe,

ker so v skladu s členom 5(2) Uredbe (EGS) št. 2158/92 cilji vzpostavitve informacijskega sistema za gozdne požare pospeševanje izmenjave informacij o gozdnih požarih, stalno ocenjevanje učinkovitosti ukrepov, ki jih države članice in Komisija sprejmejo za varstvo gozdov pred požari, ocenitev obdobij, stopnje in vzrokov ogroženosti ter priprava strategij za varstvo gozdov pred požari s posebnim poudarkom na odpravi ali zmanjšanju vzrokov požarov;

ker morajo informacije o oceni učinkovitosti ukrepov, predvideni v členu 5(2) Uredbe (EGS) št. 2158/92, prispevati k izdelavi osnutka poročila o delu iz člena 10(3);

ker morajo države članice za uskladitev z navedenimi standardi zbrati vsaj niz podatkov, sestavljenih iz informacij, primerljivih na ravni Skupnosti in dostopnih ob določenih rednih presledkih, v nadaljnjem besedilu "minimalno bistveno jedro informacij o gozdnih požarih";

ker je treba te podatke postopno uskladiti na ravni Skupnosti in se mora njihovo sprotno prilagajanje razvijati zlasti na podlagi tesnega sodelovanja med državami članicami in Komisijo znotraj Stalnega odbora za gozdarstvo na način, ki ne moti obstoječih sistemov posameznih držav za zbiranje podatkov o gozdnih požarih; ker bi bilo treba zato opredeliti kronološko zaporedje pri zbiranju določenih podatkov za skupno jedro;

ker lahko države članice prejmejo prispevek Skupnosti za vzpostavitev informacijskih sistemov samo, če posredujejo vsaj minimalno bistveno jedro informacij o gozdnih požarih;

ker je treba določiti pogoje, pod katerimi se prošnje za prispevek lahko obravnavajo glede na cilje iz člena 5 (2) Uredbe (EGS) št. 2158/92;

ker so ukrepi, predvideni s to uredbo, v skladu z mnenjem Stalnega odbora za gozdarstvo,

SPREJELA NASLEDNJO UREDBO:

Člen 1

1. Države članice zbirajo niz informacij o gozdnih požarih, ki jim omogočajo izpolnjevanje ciljev iz člena 5 (2) Uredbe (EGS) št. 2158/92.

2. Niz informacij vsebuje najmanj določeno število standardnih postavk, primerljivih na ravni Skupnosti, v nadaljnjem besedilu "minimalne bistvene informacije o gozdnih požarih", kakor je določeno v Prilogi I.

3. Zbiranje takega niza informacij je lahko omejeno na območja z visoko in srednjo ogroženostjo v državah članicah.

4. Vsako leto od začetka veljavnosti te uredbe dajo države članice Komisiji na voljo podatke skupnega jedra.

5. Na utemeljeno zahtevo držav članic je mogoče podaljšati roke za posredovanje teh temeljih podatkov skupnega jedra.

6. Podrobna tehnična pravila za uporabo tega člena so določena v Prilogi I.

Člen 2

1. Prošnje za finančno pomoč za izvajanje zbiranja niza informacij, navedenih v členu 1(1), izboljšanje tega zbiranja ali njegova razširitev na območja, ki še niso zajeta, morajo vsebovati podatke in dokumente, navedene v Prilogi II.

2. Prošnje, ki ne izpolnjujejo pogojev iz odstavka 1, se ne upoštevajo.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. aprila 1994

Za Komisijo

René Steichen

Član Komisije

[1] UL L 217, 31.7.1992, str. 3.

--------------------------------------------------

PRILOGA I

PODROBNA TEHNIČNA PRAVILA ZA UPORABO ČLENA 1

Minimalno skupno jedro informacij o gozdnih požarih mora v skladu s členom 1(2) te uredbe za vsak uradno zabeležen gozdni požar vključevati podatke, navedene v točki 1, in od 1. januarja 1994 podatke, navedene v točki 2.

Spodaj navedeni izrazi "gozd", "gozdni požar", "gozdna površina" in "negozdna površina" se uporabljajo, kakor so opredeljeni v posameznih državah.

1. Podatki, zbrani od dneva začetka veljavnosti te uredbe

(a) Datum prvega alarma

Treba je navesti krajevni datum (dan, mesec, leto), ko so bile uradne službe za varstvo pred požari obveščene o izbruhu požara.

Primer: 21. junij 1990 → 21.6.1990.

(b) Čas prvega alarma

Treba je navesti krajevni čas (ura, minuta), ko so bile uradne službe za varstvo pred požari obveščene o izbruhu požara.

Primer: 13 ur 10 minut → 13.10.

(c) Datum prvega posredovanja

Treba je navesti krajevni datum (dan, mesec, leto), ko so prve enote za gašenje požara prispele na prizorišče gozdnega požara.

Primer: 21. junij 1990 → 21.6.1990.

(d) Čas prvega posredovanja

Treba je navesti krajevni čas (ura, minuta), ko so prve enote za gašenje požara prispele na prizorišče gozdnega požara.

Primer: 13 ur 30 minut → 13.30.

(e) Datum, ko je bil požar pogašen

Treba je navesti krajevni datum (dan, mesec, leto), ko je bil požar popolnoma pogašen, tj., ko so zadnje enote za gašenje požara zapustile prizorišče gozdnega požara.

Primer: 21. junij 1990 → 21.6.1990.

(f) Čas, ob katerem je bil požar pogašen

Treba je navesti krajevni čas (ura, minuta), ko so zadnje enote za gašenje požara zapustile prizorišče gozdnega požara.

Primer: 17 ur 50 minut → 17.50.

(g) Lokacija izbruha

Ime občine in nadrejenih teritorialnih enot, v katere spada (pokrajina ali departma, regija, država), v kateri je bil prijavljen izbruh.

Primer: | občina → Grasse departma ali pokrajina → Alpes Maritimes regija → Provansa, Alpe, Azurna obala država → Francija. |

(h) Skupna požgana površina

Treba je navesti skupno površino, zajeto v požaru, in uporabljeno površinsko enoto. Površinska enota in natančnost meritve naj bosta taki, kakršni se v državi članici običajno uporabljata.

Primer: 121,28 hektarov → 121,28 ha.

(i) Razčlenitev požgane površine v gozdno in negozdno površino

Treba je navesti gozdno površino in negozdno površino, zajeto v požaru, ter uporabljeno površinsko enoto ali ustrezne odstotke celotne površine, zajete v požaru na gozdnih in negozdnih tleh. Površinska enota in natančnost meritve naj bosta taki, kakršni se v državi članici običajno uporabljata.

Primer: | gozdna površina: → 91,28 ha, negozdna površina: → 30,00 ha, ali gozdna površina: → 75,26 %, negozdna površina: → 24,74 %. |

(j) Domnevni vzrok gozdnega požara

Treba bi bilo navesti domnevni vzrok požara glede na naslednje štiri kategorije:

1. vzrok požarov neznan;

2. naravni vzrok, npr. strela;

3. naključje ali malomarnost, tj. vzrok požara je posredno ali neposredno povezan s človekovo dejavnostjo, vendar vpletena oseba ni delovala z namenom uničiti neko površino gozda (npr. nesreče, ki jih povzročijo električni vodi, železnica, delovišča, žar ali kres, ki je ušel iz nadzora itd.);

4. namerno zaneteni požari, tj., iz različnih razlogov se namenoma želi uničiti neko površino gozda.

Primer: domnevni vzrok → 4.

2. Dodatni podatki, zbrani najpozneje od 1. januarja 1995 naprej

(k) Koda občine

Navede naj se evropska koda za občino, v kateri je izbruhnil požar. Ta koda je sestavljena iz devetih številk, ki predstavljajo kodo države članice, regije, pokrajine in občine. Z uporabo te kode je mogoče takoj ugotoviti lokacijo požara v administrativne namene. Država članica bo lahko od Komisije dobila seznam kod evropskih občin na mediju za hranjenje podatkov.

Primer: | 01 | 05 | 02 | 789 |

| država članica | regija | pokrajina | občina |

--------------------------------------------------

PRILOGA II

PODATKI IN DOKUMENTI, KI SPREMLJAJO PROŠNJE ZA POMOČ SKUPNOSTI PO ČLENU 2(1) TE UREDBE

Prošnje za pomoč morajo vsebovati spodaj opisane podrobnosti:

1. Prosilec

2. Splošni opis prošnje

2.1 Naslov projekta

2.2 Opis vsebine in ciljev prošnje

2.3 Podroben opis projekta (priloženi morajo biti vsi ustrezni dokumenti, zemljevidi itd., ki pripomorejo k razumevanju prošnje)

2.4 Zemljepisno območje, ki ga prošnja zajema, in ocena ogroženosti regij, zajetih v projektu

2.5 Pričakovani datumi začetka in zaključka projekta

2.6 Prispevek projekta k ciljem člena 5(2) Uredbe (EGS) št. 2158/92

3. Potrebno financiranje

3.1 Skupni stroški projekta (v nacionalni valuti)

3.2 Stroški, v zvezi s katerimi se prosi za pomoč (v nacionalni valuti)

3.3 Potrebna pomoč (v nacionalni valuti)

3.4 Organ, kateremu se izplačujejo sredstva, in bančni račun

--------------------------------------------------